11. ฐานะการเงินและผลการดำเนินงาน

11.1 งบการเงิน

11.1.1 สรุปรายงานการสอบบัญชี

รายงานของผู้สอบบัญชีงวดปี 2552

รายงานของผู้สอบบัญชีสำหรับงบการเงินของบริษัทฯ และบริษัทย่อย โดย นายขจรเกียรติ
อรุณไพโรจนกุล จาก บริษัท ไพร้ซวอเตอร์เฮาส์คูเปอร์ส เอบีเอเอส จำกัด
ได้ให้ความเห็นว่าข้าพเจ้าได้ตรวจสอบงบดุลรวมและงบดุลเฉพาะบริษัท ณ วันที่ 31 ธันวาคม พ.ศ.
2552 และ พ.ศ. 2551 งบกำไรขาดทุนรวมและงบกำไรขาดทุนเฉพาะบริษัท
งบแสดงการเปลี่ยนแปลงส่วนของผู้ถือหุ้นรวมและงบแสดงการเปลี่ยนแปลงส่วนของผู้ถือหุ้นเฉพาะบริษัท
และงบกระแสเงินสดรวมและงบกระแสเงินสดเฉพาะบริษัทสำหรับปีสิ้นสุดวันเดียวกันของแต่ละปีที่แนบมานี้ของบริษัท
เมเจอร์ ซีนีเพล็กซ์ กรุ้ป จำกัด (มหาชน) และบริษัทย่อย และของเฉพาะบริษัท เมเจอร์
ซีนีเพล็กซ์ กรุ้ป จำกัด (มหาชน)
ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้
ส่วนข้าพเจ้าเป็นผู้รับผิดชอบในการแสดงความเห็นต่องบการเงินดังกล่าวจากผลการตรวจสอบของข้าพเจ้า

ข้าพเจ้าได้ปฏิบัติงานตรวจสอบตามมาตรฐานการสอบบัญชีที่รับรองทั่วไป
ซึ่งกำหนดให้ข้าพเจ้าต้องวางแผนและปฏิบัติงานเพื่อให้ได้ความเชื่อมั่นอย่างมีเหตุผลว่างบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
การตรวจสอบรวมถึงการใช้วิธีการทดสอบหลักฐานประกอบรายการทั้งที่เป็นจำนวนเงินและการเปิดเผยข้อมูลในงบการเงิน
การประเมินความเหมาะสมของหลักการบัญชีที่กิจการใช้และประมาณการเกี่ยวกับรายการทางการเงินที่เป็นสาระสำคัญซึ่งผู้บริหารเป็นผู้จัดทำขึ้น
ตลอดจนการประเมินถึงความเหมาะสมของการแสดงรายการที่นำเสนอในงบการเงินโดยรวม
ข้าพเจ้าเชื่อว่าการตรวจสอบดังกล่าวให้ข้อสรุปที่เป็นเกณฑ์อย่างเหมาะสมในการแสดงความเห็นของข้าพเจ้า

ข้าพเจ้าเห็นว่า งบการเงินรวมและงบการเงินเฉพาะบริษัทข้างต้นนี้
แสดงฐานะการเงินรวมและฐานะการเงินเฉพาะบริษัท ณ วันที่ 31 ธันวาคม พ.ศ. 2552 และ
พ.ศ. 2551 ผลการดำเนินงานรวมและผลการดำเนินงานเฉพาะบริษัท
และกระแสเงินสดรวมและกระแสเงินสดเฉพาะบริษัทสำหรับปีสิ้นสุดวันเดียวกันของแต่ละปีของบริษัท
เมเจอร์ ซีนีเพล็กซ์ กรุ้ป จำกัด (มหาชน) และบริษัทย่อยและของเฉพาะบริษัท เมเจอร์ ซีนีเพล็กซ์
กรุ้ป จำกัด (มหาชน) โดยถูกต้องตามที่ควรในสาระสำคัญตามหลักการบัญชีที่รับรองทั่วไป

รายงานของคณะกรรมการ (ตามหลักการกำกับดูแลกิจการที่ดี)

คณะกรรมการบริษัท เป็นผู้รับผิดชอบต่องบการเงินรวมของบริษัทฯ บริษัทย่อย
และสารสนเทศทางการเงินที่ปรากฏในรายงานประจำปี
งบการเงินดังกล่าวจัดทำขึ้นตามมาตรฐานการบัญชีที่รับรองทั่วไปในประเทศไทย
โดยเลือกใช้นโยบายที่เหมาะสมและถือปฏิบัติอย่างสม่ำเสมอ
และใช้ดุลยพินิจอย่างระมัดระวังและประมาณการที่ดีที่สุดในการจัดทำ
รวมทั้งมีการเปิดเผยข้อมูลสำคัญอย่างพอเพียงในหมายเหตุประกอบงบการเงิน
นอกจากนี้คณะกรรมการได้จัดให้มีและดำรงรักษาไว้ซึ่งระบบควบคุมภายในที่มีประสิทธิผล
เพื่อให้มั่นใจได้อย่างมีเหตุผลว่าการบันทึกข้อมูลทางบัญชีมีความถูกต้อง ครบถ้วน
และเพียงพอที่จะดำรงรักษาไว้ซึ่งทรัพย์สิน
และเพื่อให้ทราบจุดอ่อนเพื่อป้องกันไม่ให้เกิดทุจริตหรือการดำเนินการที่ผิดปกติอย่างมีสาระสำคัญ

ในการนี้คณะกรรมการบริษัท ได้แต่งตั้งคณะกรรมการตรวจสอบ
ซึ่งประกอบด้วยกรรมการอิสระที่ไม่เป็นผู้บริหาร
เป็นผู้ดูแลรับผิดชอบเกี่ยวกับคุณภาพของรายงานทางการเงิน และระบบควบคุมภายใน
รวมทั้งให้ความเห็นถึงรายงานที่เกี่ยวโยง หรือมีความขัดแย้งทางผลประโยชน์กัน
ให้มีความถูกต้องและครบถ้วน ความเห็นของคณะกรรมการตรวจสอบ
เกี่ยวกับเรื่องนี้ปรากฏในรายงานของคณะกรรมการตรวจสอบ ซึ่งแสดงไว้ในรายงานประจำปีนี้แล้ว

คณะกรรมการบริษัท มีความเห็นว่าระบบควบคุมภายในของบริษัทฯ
และบริษัทย่อยโดยรวมอยู่ในระดับที่น่าพอใจ
และสามารถสร้างความเชื่อมั่นอย่างมีเหตุผลต่อความเชื่อถือได้ของงบการเงินของบริษัทฯ
และบริษัทย่อย ณ 31 ธันวาคม 2552

11.1.2 ตารางสรุปงบการเงินรวม

[]

อัตราส่วนทางการเงินที่สำคัญ

[]

11.2 คำอธิบายและการวิเคราะห์ของฝ่ายจัดการ

11.2.1 ภาพรวมของบริษัท

  ภาพรวมของบริษัทฯ

บริษัท เมเจอร์ ซีนีเพล็กซ์ กรุ้ป จำกัด (มหาชน) (บริษัทฯ) ดำเนินธุรกิจหลักใน 5 กลุ่มธุรกิจ คือ
กลุ่มธุรกิจโรงภาพยนตร์ กลุ่มธุรกิจโบว์ลิ่ง คาราโอเกะและลานสเก็ตน้ำแข็ง
กลุ่มธุรกิจพื้นที่ให้เช่าและบริการ กลุ่มธุรกิจสื่อโฆษณา และกลุ่มธุรกิจจัดจำหน่ายวีซีดี ดีวีดี บลูเรย์
และลิขสิทธิ์ภาพยนตร์

จากการเพิ่มสาขาอีกจำนวน 2 สาขา ประกอบกับกระบวนการบริหารสินทรัพย์ให้เกิดประโยชน์สูงสุด
ทำให้ ณ วันสิ้นปี 2552 บริษัทฯบริหารโรงภาพยนตร์อยู่ทั้งหมด 354 โรง ให้บริการได้กว่า
88,250 ที่นั่ง โบว์ลิ่ง 478 เลน ห้องคาราโอเกะ 358 ห้อง และ ลานสเก็ตน้ำแข็งรูปแบบใหม่อีก
2 แห่ง และพื้นที่ให้เช่ารวมทั้งสิ้น 44,000 ตารางเมตร

สำหรับกลุ่มธุรกิจจัดจำหน่ายภาพยนตร์นั้น
บริษัทฯได้ปรับเปลี่ยนโครงสร้างการจัดการและขยายธุรกิจอย่างต่อเนื่องเพื่อให้การบริหารงานเกิดประสิทธิภาพสูงสุด
โดยเมื่อวันที่ 1 กรกฎาคม พ.ศ. 2552
บริษัทฯได้ตกลงทำรายการขายเงินลงทุนทั้งหมดในหุ้นสามัญของบริษัท เอ็ม วี ดี จำกัด (MVD)
ซึ่งเป็นบริษัทย่อยของบริษัท (เดิมชื่อ บริษัท แปซิฟิคมาร์เก็ตติ้ง แอนด์ เอ็นเตอร์เทนเม้นท์ กรุ้ป
จำกัด) จำนวน 19,999,995 หุ้น ให้กับบริษัท เอ็ม พิคเจอร์ส เอ็นเตอร์เทนเม้นท์ จำกัด
(มหาชน) (MPIC) ซึ่งเป็นบริษัทร่วมของบริษัท ในราคาหุ้นละ 19.60 บาท เป็นจำนวนเงินทั้งสิ้น
392 ล้านบาท นอกจากนี้บริษัทยังได้ตกลงซื้อหุ้นสามัญที่ออกใหม่ของ MPIC จำนวน 275,883,475
หุ้น ในราคาหุ้นละ 1.40 บาท เป็นจำนวนเงินทั้งสิ้น 386.24 ล้านบาท
ซึ่งชำระโดยการแลกเปลี่ยนกับหุ้นสามัญของ MVD ที่มูลค่ายุติธรรม จำนวน 392 ล้านบาท และ
รับชำระเป็นเงินสดเพิ่มจำนวน 5.76 ล้านบาท ภายหลังจากการลงทุน บริษัทมีสัดส่วนการถือหุ้นใน
MPIC จากร้อยละ 40.81 เป็นร้อยละ 65.93 ทำให้ MPIC และบริษัทย่อยของ MPIC ทั้งหมด
มีสภาพเป็นบริษัทย่อยของบริษัท นับตั้งแต่การแลกเปลี่ยนหุ้นครั้งนี้ บริษัทฯได้นำงบการเงินของ MPIC
และบริษัทย่อยภายใต้ MPIC มารวมในการจัดทำงบการเงินรวมของบริษัท
วัตถุประสงค์หลักของการปรับโครงสร้างการจัดการนี้
ก็เพื่อให้เกิดกระบวนการจัดจำหน่ายภาพยนตร์ที่สมบูรณ์ขึ้น ตั้งแต่การนำภาพยนตร์เข้าโรงภาพยนตร์
ไปจนถึงการจัดจำหน่ายภาพยนตร์ในรูปแบบของ วีซีดี ดีวีดี บลูเรย์
ทั้งหมดภายใต้การบริหารจัดการของ MPIC นอกจากนี้ ยังได้มีการจดทะเบียนจัดตั้ง บริษัท เอ็ม
เตอร์ตี้ ไนน์ จำกัด (M39) ซึ่งเป็นบริษัทสร้างภาพยนตร์ไทยขึ้นภายใต้ MPIC ด้วย
ทั้งหมดเพื่อเป็นวางรากฐานของการเติบโตของวงการภาพยนตร์ในประเทศไทย

นอกเหนือจากธุรกิจหลักที่บริษัทฯ ดำเนินการแล้ว เพื่อให้บริษัทฯเป็นศูนย์รวมความบันเทิงที่ครบวงจร
บริษัทฯยังถือหุ้นในบริษัทร่วม ได้แก่ บริษัท สยามฟิวเจอร์ ดีเวลลอปเมนท์ จำกัด (มหาชน)
ที่พัฒนาพื้นที่ให้เช่าในรูปแบบศูนย์การค้าชุมชนขนาดเล็กถึงขนาดกลาง บริษัท แคลิฟอร์เนีย ว้าว
เอ็กซ์พีเรียนซ์ จำกัด (มหาชน) (CAWOW) ผู้ให้บริการศูนย์ออกกำลังกายเชิงสันทนาการ และบริษัท
ไทยทิกเก็ต เมเจอร์ จำกัด ที่ให้บริการเป็นตัวแทนจำหน่ายบัตรต่างๆแบบครบวงจรเต็มรูปแบบ
ผ่านทางระบบ Online Real-time

และในปี 2551 บริษัทได้ร่วมลงทุนกับบริษัท พีวีอาร์ จำกัด (PVR)
ซึ่งเป็นผู้ประกอบธุรกิจโรงภาพยนตร์ชั้นนำที่จัดตั้งและจดทะเบียนในตลาดหลักทรัพย์ที่ประเทศอินเดีย
ร่วมกันจัดตั้งบริษัท พีวีอาร์ บลูโอ เอ็นเตอร์เทนเมนต์ จำกัด (PVR blu-O)
โดยมีวัตถุประสงค์เพื่อประกอบธุรกิจโบว์ลิ่งเชิงสันทนาการในประเทศอินเดีย PVR blu-O
ได้เปิดให้บริการอย่างเป็นทางการตั้งแต่เดือน มีนาคม 2552

การดำเนินธุรกิจเป็นไปได้ด้วยดี ทำให้ที่ประชุมคณะกรรมการของบริษัทฯ ครั้งที่ 5/2552 เมื่อวันที่
13 พฤศจิกายน 2552 ได้มีมติอนุมัติการลงทุนในหุ้นของ PVR มูลค่าเงินลงทุนทั้งสิ้นไม่เกิน 450
ล้านบาท และคิดเป็นสัดส่วนไม่เกินร้อยละ 15 ของจำนวนหุ้นทั้งหมดของ PVR
โดยมีรายละเอียดดังนี้

• อนุมัติการเข้าซื้อหุ้นเพิ่มทุนเฉพาะเจาะจงของ PVR จำนวน 2,557,000 หุ้น ในราคาหุ้นละ
165 รูปี หรือเท่ากับ 125.04 บาท (1 รูปีเท่ากับ 0.7578 บาท:
อัตราแลกเปลี่ยนตามประกาศของธนาคารแห่งประเทศไทย ณ วันที่ 12 พฤศจิกายน 2552)
โดยหุ้นเพิ่มทุนเฉพาะเจาะจงจำนวนนี้คิดเป็นร้อยละ 10
ของจำนวนหุ้นทั้งหมดหลังจากการเพิ่มทุนดังกล่าว

• อนุมัติการเข้าซื้อหุ้น PVR ที่เหลือจากตลาดรอง

ณ วันสิ้นปี 2552 บริษัทฯได้ดำเนินการซื้อหุ้นเพิ่มทุนแบบเฉพาะเจาะจงของ PVR จำนวน
2,557,000 หุ้นแล้ว และทาง PVR อยู่ในระหว่างการจดทะเบียนหุ้นเพิ่มทุน
บริษัทฯจึงบันทึกค่าหุ้นที่ชำระแล้วเป็นเงินจ่ายล่วงหน้าค่าหุ้น การลงทุนทั้งใน PVR และ PVR blu-O
นี้ บริษัทฯได้เล็งเห็นโอกาสและศักยภาพในการเติบโตของธุรกิจทั้งสองในประเทศอินเดีย

ภาพรวมของผลการดำเนินงานในปี 2552

ณ สิ้นปี 2552 บริษัทฯ มีรายได้รวมทั้งหมด 5,561 ล้านบาท โดยเป็นส่วนของธุรกิจหลักจำนวน
5,544 ล้านบาทซึ่งเพิ่มขึ้นจากปี 2551 จำนวน 216 ล้านบาท คิดเป็นร้อยละ 4
โดยแบ่งสัดส่วนรายได้และการเติบโตของรายได้ในแต่ละธุรกิจ ได้ดังนี้

[]

ในปี 2552 บริษัทฯ มีรายได้รวมทั้งสิ้น 5,561 ล้านบาท เพิ่มขึ้นจากปี 2551 จำนวน 232
ล้านบาท คิดเป็นร้อยละ 4 ซึ่งถือว่าเป็นอัตราการเติบโตที่ต่ำ เหตุผลหลักๆก็คือ
ปัญหาความขัดแย้งทางการเมืองที่ยืดเยื้อ ปัญหาวิกฤตเศรษฐกิจโลก และ
การระบาดของโรคไข้หวัดใหญ่ 2009
การประท้วงทางการเมืองซึ่งนำไปสู่ความรุนแรงประกอบกับความหวาดกลัวต่อโรคระบาดที่แผ่วงกว้างนี้
ส่งผลกระทบต่อยอดขายบัตรชมภาพยนตร์บางเรื่องที่เข้าฉายในขณะที่เกิดเหตุ อาทิ
การก่อความไม่สงบในช่วงเทศกาลสงกรานต์ เดือนเมษายน 2552 หรือช่วงไตรมาสที่ 3
ที่มีการรายงานยอดผู้เสียชีวิตจากการติดเชื้อไข้หวัดใหญ่ 2009 รายวัน นอกจากนี้
ความไม่แน่นอนทางการเมืองของไทยเมื่อผสานเข้ากับวิกฤตเศรษฐกิจโลก
ส่งผลกระทบเชิงลบต่อกลุ่มธุรกิจสื่อโฆษณา และกลุ่มธุรกิจโบว์ลิ่งของบริษัทฯ

ถึงแม้ว่าความรุนแรงทางการเมืองและความหวาดกลัวต่อโรคระบาดจะส่งผลเชิงลบต่อรายได้ของภาพยนตร์บางเรื่องก็ตาม
ปี 2552 ยังมีภาพยนตร์อีกหลายเรื่อง
ที่เข้าฉายในช่วงที่เหตุการณ์ปกติและได้ทำรายได้ยอดขายที่สูงมาก ทั้งภาพยนตร์จากฮอลลีวู้ด อาทิ
Transformers: the revenge of the Fallen, 2012, and AVATAR
ซึ่งล้วนแล้วแต่ทำรายได้กว่า 200 ล้านบาท นอกจากนี้ ยังมีภาพยนตร์ไทยที่ทำรายได้ระดับ 100
ล้านบาทอีกหลายเรื่อง อาทิ รถไฟฟ้ามาหานะเธอ ห้าแพร่ง วงศ์คำเหลา สาระแนห้าวเป้ง
ภาพยนตร์เหล่านี้เป็นแรงสำคัญที่ทำให้ยอดขายบัตรชมภาพยนตร์ของบริษัทฯเติบโตได้ถึง 12%

เป็นที่น่าสังเกตว่า ภาพยนตร์ที่ทำรายได้สูงเหล่านี้ ส่วนใหญ่เข้าฉายในช่วงครึ่งหลังของปี 2552
โดยเริ่มตั้งแต่ไตรมาสที่ 2 บริษัทฯได้ริเริ่มใช้กลยุทธ์ทางด้านราคาที่เรียกว่า “dynamic pricing
strategy”
เพื่อเสริมฐานรายได้ให้แข็งแกร่งขึ้นโดยการบริหารทางด้านราคาของบัตรชมภาพยนตร์ให้สอดคล้องกับอุปสงค์และอุปทาน
ตามหลักเศรษฐศาสตร์ขั้นพื้นฐาน การขึ้นราคาบัตรชมภาพยนตร์ที่ได้รับความนิยมสูง
หรือการขึ้นราคาในช่วงวันหยุดสุดสัปดาห์
ประกอบกับการลดราคาในวันธรรมดาที่มียอดผู้ชมภาพยนตร์น้อย
ทั้งหมดนี้ส่งผลให้ราคาบัตรชมภาพยนตร์เฉลี่ยต่อใบ average ticket price (ATP) สูงขึ้นถึง
10% ในไตรมาสที่ 4 เมื่อเปรียบเทียบกับ ATP ในปี 2551

กลยุทธ์ทางด้านราคาที่เรียกว่า “dynamic pricing strategy”
นี้เป็นหนึ่งในกลยุทธ์ที่บริษัทฯได้นำมาใช้เพื่อสร้างความแข็งแกร่งและเพิ่มความสามารถในการทำกำไรให้กับธุรกิจโรงภาพยนตร์
ซึ่งถือเป็นธุรกิจหลักดั้งเดิมของบริษัทฯ
เนื่องจากวิกฤตเศรษฐกิจของโลกและปัญหาทางการเมืองของไทย
ได้ส่งผลกระทบอย่างรุนแรงกับธุรกิจสื่อโฆษณาของบริษัทฯ ไม่เพียงแค่ปัญหาสินเชื่อด้อยคุณภาพ
subprime และผลกระทบต่างๆที่ทำให้สถาบันการเงินใหญ่ๆหลายแห่งในประเทศสหรัฐอเมริกา
ต้องประสบปัญหาสภาพคล่องอย่างหนัก บางแห่งถึงขั้นล้มละลาย
ซึ่งส่งแรงกระทบเป็นลูกโซ่เข้าไปยังภาคอุตสาหกรรมอื่นๆ ทั่วโลก
ประเทศไทยยังมีความขัดแย้งทางการเมืองที่รุนแรงยืดเยื้อ
เริ่มจากการประท้วงทางการเมืองโดยการยึดสนามบินนานาชาติสุวรรณภูมิในไตรมาสที่ 4 ของปี
2551 ตามด้วยการประท้วงซึ่งนำไปสู่ความรุนแรงในช่วงเทศกาลสงกรานต์ปี 2552
ปัญหาใหญ่ทั้งด้านเศรษฐกิจและการเมืองนี้ กระทบโดยตรงต่อความเชื่อมั่น
มิเพียงแต่ในภาคธุรกิจและภาคอุตสาหกรรมการผลิต
แต่ยังกระทบอย่างรุนแรงต่อความเชื่อมั่นและการจับจ่ายใช้สอยของผู้บริโภค
ธุรกิจต่างๆจำเป็นต้องประหยัดและลดค่าใช้จ่ายกันอย่างหนัก
ทำให้เม็ดเงินโฆษณาลดลงเป็นอย่างมาก โดยเฉพาะอย่างยิ่งกับสื่อที่เรียกว่า “below-the-line”
ด้วยเหตุนี้ รายได้จากการขายสื่อโฆษณาของบริษัทฯจึงลดลงถึง 38% ในปี 2552

สำหรับต้นทุนการให้บริการและการขายทั้งหมดในปี 2552 มีมูลค่า 3,919 ล้านบาท เพิ่มขึ้นจากปี
2551 จำนวน 371 ล้านบาท คิดเป็นร้อยละ 10 ซึ่งเป็นอัตราการขยายตัวที่สูงกว่ารายได้
ทั้งนี้เนื่องมาจากการที่รายได้จากสื่อโฆษณาถูกกระทบจากปัจจัยภายนอก ทำให้หดตัวลงถึง 38%
ดังที่กล่าวข้างต้น จึงทำให้อัตราการเติบโตของรายได้ต่ำกว่าปกติ
หากวิเคราะห์เจาะลึกลงในต้นทุนของแต่ละกลุ่มธุรกิจจะเห็นได้ว่า
กลุ่มธุรกิจโรงภาพยนตร์มีอัตรากำไรที่ดีขึ้นด้วยเมื่อเปรียบเทียบกับปี 2551 ส่วนกลุ่มธุรกิจอื่นๆ
ยกเว้นกลุ่มสื่อโฆษณา ยังรักษาระดับอัตรากำไรได้ดี

ส่วนค่าใช้จ่ายรวมทั้งสิ้นในปี 2552 มีมูลค่า 1,386 ล้านบาท เพิ่มขึ้นจากปี 2551 ร้อยละ 13
ทั้งนี้มาจากเหตุผลหลัก 3 ข้อ ข้อที่หนึ่ง เกิดจากการนำงบการเงินของ MPIC และบริษัทย่อยภายใต้
MPIC มารวมในการจัดทำงบการเงินรวมของบริษัท ณ สิ้นปี 2552 ในขณะที่ ณ สิ้นปี 2551
มีเพียงงบการเงินของ MVD เท่านั้นที่รวมอยู่ ข้อที่สอง
การตั้งสำรองเผื่อหนี้เสียของทางกลุ่มธุรกิจโฆษณาอันเป็นผลพวงมาจากวิกฤตเศรษฐกิจ และข้อที่สาม
ค่าใช้จ่ายในการเปิดสาขาใหญ่ที่งามวงศ์วาน แคราย
ซึ่งเป็นค่าใช้จ่ายซึ่งเกิดขึ้นเฉพาะช่วงเปิดใหม่เท่านั้น

ด้วยสถานการณ์ภายนอกที่ไม่เอื้ออำนวยนี้
ประกอบกับวิกฤตเศรษฐกิจได้ส่งผลกระทบอย่างรุนแรงจนทำให้ CAWOW ต้องปิดสาขาหนึ่งสาขา
และเกิดค่าใช้จ่ายในการปิดสาขานั้นๆ ส่งผลให้บริษัทฯ มีกำไรสุทธิเพียง 334 ล้านบาทในปี 2552
และมีกำไรสุทธิต่อหุ้นอยู่ที่ 0.39 บาท แต่อย่างไรก็ดี บริษัทฯ
ยังคงรักษาอัตราการจ่ายเงินปันผลในระดับที่สูงถึง ร้อยละ 90 คิดเป็นเงินปันผลต่อหุ้นที่ 0.35 บาท

ฐานะทางการเงินของบริษัท ณ สิ้นปี 2552

สินทรัพย์

บริษัทฯ มีสินทรัพย์รวม ณ สิ้นปี 2552 มูลค่า 11,269 ล้านบาท เพิ่มขึ้น 1,610 ล้านบาท
หรือคิดเป็นร้อยละ 17 จากปี 2551 การเพิ่มขึ้นของสินทรัพย์รวมนี้ มาจากการเพิ่มขึ้นของ
สินทรัพย์หมุนเวียน 409 ล้านบาท และ สินทรัพย์ไม่หมุนเวียน 1,201 ล้านบาท

การเพิ่มขึ้นของสินทรัพย์หมุนเวียนจำนวน 409 ล้านบาทนั้น ส่วนใหญ่เกิดจากเงินจ่ายล่วงหน้าค่าหุ้น
ที่บริษัทฯได้ซื้อหุ้นในบริษัท พีวีอาร์ จำกัด PVR ซึ่งทาง PVR อยู่ในระหว่างการจดทะเบียนเพิ่มทุน ณ
วันสิ้นปี บริษัทจึงบันทึกค่าหุ้นที่ชำระแล้วเป็นเงินจ่ายล่วงหน้าค่าหุ้น
อีกส่วนเกิดจากค่าภาพยนตร์ระหว่างผลิตของ M39 ซึ่งเป็นบริษัทย่อยของ MPIC
และได้ถูกรวมเข้ามาในงบสินทรัพย์หมุนเวียนรวมของบริษัทฯ

การเพิ่มขึ้นของสินทรัพย์ไม่หมุนเวียนจำนวน 1,201 ล้านบาทนั้น เกิดจากการเปิดสาขาใหญ่ที่เป็น
Standalone Cineplex ในย่านงามวงศ์วาน แครายเมื่อเดือนธันวาคม 2552 ทำให้งบที่ดิน
อาคาร และอุปกรณ์ สูงขึ้น
ประกอบกับการปรับเปลี่ยนโครงสร้างการจัดการในกลุ่มธุรกิจจัดจำหน่ายภาพยนตร์นั้น
ทำให้บริษัทฯมีสัดส่วนการถือหุ้นใน MPIC เพิ่มจากร้อยละ 40.81 เป็นร้อยละ 65.93 ดังนั้น
ค่าความนิยมและค่าสิทธ์ในการจัดจำหน่ายภาพยนตร์ของกลุ่ม MPIC ทั้งหมด
จึงถูกนำมารวมในงบสินทรัพย์ไม่หมุนเวียนรวมของบริษัทฯ

นอกจากนี้ยังมีการเปลี่ยนแปลงที่สำคัญในส่วนของเงินลงทุนในบริษัทร่วม อีกด้วย
ทั้งนี้เนื่องจากการที่บริษัทฯได้ขายเงินลงทุนใน CAWOW ทำให้สัดส่วนการถือหุ้นลดลงจากร้อยละ 36
เป็นร้อยละ 19 ทำให้ถือได้ว่า CAWOW มิได้เป็น “บริษัทร่วม” หลังจากวันที่ทำการขายเงินลงทุน
ทั้งหมดนี้ มิได้มีผลต่อการเพิ่มขึ้นหรือลดลงของ งบดุลของบริษัทฯมากนัก
แต่จะมีผลเชิงบวกในงบกำไรขาดทุนของบริษัทฯ เพราะไม่ต้องรับรู้การขาดทุนของ CAWOW อีก
ตราบเท่าที่สัดส่วนการถือหุ้นต่ำกว่าร้อยละ 20

สำหรับเงินสดและรายการเทียบเท่าเงินสดนั้น ณ สิ้นปี 2552 มีอยู่จำนวน 532 ล้านบาท
กระแสเงินสดสุทธิที่ได้จากกิจกรรมดำเนินงานรวมทั้งสิ้นจำนวน 1,449 ล้านบาท
ส่วนเงินสดที่ได้มาจากกิจกรรมจัดหาเงินสุทธิอยู่ที่ 714 ล้านบาท
ในขณะที่มีเงินสดสุทธิที่ใช้ไปในกิจกรรมลงทุน 1,872 ล้านบาท
ซึ่งส่วนใหญ่เกิดจากการเปิดสาขาใหญ่ที่เป็น Standalone Cineplex ในย่านงามวงศ์วาน แคราย
ดังกล่าว

แหล่งที่มาของเงินทุน

แหล่งที่มาของเงินทุน ณ สิ้นปี 2552 โดยหลักมาจากการออกหุ้นกู้มูลค่า 1,500 ล้านบาท และ
เงินเบิกเกินบัญชีธนาคารและเงินกู้ยืมระยะสั้นจากสถาบันการเงินจำนวน 630 ล้านบาท โดย ณ
สิ้นปี 2552 บริษัทฯ มีหนี้สินรวมมูลค่า 5,880 ล้านบาท เพิ่มขึ้น 1,643 ล้านบาท
หรือคิดเป็นร้อยละ 39 จากปีก่อน โดยเป็นการเพิ่มของหนี้สินหมุนเวียนจำนวน 975 ล้านบาท
ซึ่งเป็นเงินกู้ยืมระยะสั้นของ MPIC ที่ถูกนำมารวมในงบการเงินรวม
ส่วนการเพิ่มของหนี้สินไม่หมุนเวียนจำนวน 668 ล้านบาทนั้น
เกิดจากการออกหุ้นกู้ในสกุลเงินบาทประเภทจ่ายคืนเงินต้นเมื่อครบกำหนด (Straight Bond)
ไม่มีหลักประกันและไม่ด้อยสิทธิ วงเงิน 1,500 ล้านบาท อายุ 3 ปี ครบกำหนดจ่ายคืนวันที่ 15
มิถุนายน 2555 และมีอัตราดอกเบี้ยคงที่ 4.8% ต่อปี
ส่วนหนึ่งเพื่อนำมาจ่ายคืนเงินกู้ยืมแบบอัตราลอยตัว
เป็นการบริหารต้นทุนทางการเงินในสภาวะการณ์ที่ดอกเบี้ยทั่วโลกมีแนวโน้มที่จะขึ้น
และอีกส่วนใช้ในการขยายธุรกิจ

สภาพคล่องและความสามารถในการทำกำไร

สภาพคล่องของบริษัทฯ ณ สิ้นปี 2552 ลดลงเมื่อเทียบกับปี 2551
ซึ่งเกิดจากการเปลี่ยนแปลงทางโครงสร้างในกลุ่มธุรกิจจัดจำหน่ายวีซีดี ดีวีดี บลูเรย์
และลิขสิทธิ์ภาพยนตร์ ทำให้งบการเงินของ MPIC และบริษัทย่อยภายใต้ MPIC
มารวมในงบการเงินรวมของบริษัทฯ แต่พื้นฐานทางการเงินของบริษัทแตกต่างกันโดยสิ้นเชิง
ทำให้การเปรียบเทียบระหว่างปีนั้น ไม่มีประโยชน์มากนัก อาทิ
บริษัทฯจัดเก็บรายได้จากการขายบัตรชมภาพยนตร์เป็นเงินสด เพื่อไปใช้จ่ายในหนี้สินหมุนเวียนต่างๆ
ในขณะที่ MPIC ต้องใช้เงินกู้ยืมระยะสั้น เพื่อช่วยในการใช้จ่ายหนี้สินหมุนเวียนต่างๆ ด้วยเหตุนี้
หนี้สินหมุนเวียนของ MPIC จะมีจำนวนที่สูงกว่าเมื่อเทียบกับสินทรัพย์หมุนเวียน
ทำให้สภาพคล่วงดูราวกับว่าลดลง

ความสามารถในการทำกำไรก็ลดต่ำลงในปี 2552 ด้วยเหตุผลที่กล่าวไปข้างต้น
ปัญหาวิกฤตเศรษฐกิจโลกและปัญหาการเมืองที่ยืดเยื้อทำให้ธุรกิจสื่อโฆษณาซึ่งเป็นธุรกิจที่มีอัตรากำไรสูง
ตกต่ำลง นอกจากนี้ ยังส่งผลกระทบต่อธุรกิจของ CAWOW จนทำให้ต้องปิดสาขาหนึ่งสาขา
และขาดทุนพิเศษอันเนื่องมาจากค่าใช้จ่ายในการปิดที่สูง
ส่วนหนึ่งของการขาดทุนนี้ถูกรวมอยู่ในงบการเงินของบริษัทฯในปี 2552 อย่างไรก็ดี ปัจจัยลบต่างๆนี้
เริ่มดีขึ้นอย่างเห็นได้ชัดในไตรมาสที่ 4 เศรษฐกิจไทยเริ่มมีแนวโน้มของการฟื้นตัวที่ดี
การประสบความสำเร็จในกลยุทธด้านราคา “dynamic pricing strategy”
น่าจะยังคงช่วยพยุงอัตรากำไรได้ระดับหนึ่ง ในขณะที่ธุรกิจสื่อโฆษณาเริ่มที่จะฟื้นตัว
และบริษัทฯไม่ต้องรับรู้การขาดทุนของ CAWOW ในงบการเงินรวม
ตราบเท่าที่สัดส่วนการถือหุ้นต่ำกว่าร้อยละ 20

11.3 ค่าตอบแทนของผู้สอบบัญชี

ผู้สอบบัญชีของบริษัทฯ คือ นายขจรเกียรติ อรุณไพโรจนกุล ผู้สอบบัญชีรับอนุญาตเลขที่ 3445
นางณฐพร พันธุ์อุดม ผู้สอบบัญชีรับอนุญาตเลขที่ 3430 และนายบุญมี งดงามวงศ์
ผู้สอบบัญชีรับอนุญาตเลขที่ 3673 แห่งสำนักงานบริษัท ไพร้ซวอเตอร์เฮาส์คูเปอร์ส เอบีเอเอส
จำกัด ได้รับค่าตอบแทนในส่วนของผู้สอบบัญชี ในปี 2552 จากบริษัทฯ เป็นเงิน จำนวน 6.72
ล้านบาท